KZN-boer by beeskraal geskietArgieffoto ŉ KwaZulu-Natalse boer is Maandagoggend by die beeskraal op sy plaas in die Winterton-gebied geskiet. Lt.kol. Thulani Zwane, woordvoerder van die polisie, het gesê die boer en sy werkers het vanoggend gesien dat die slotte op die beeskraal vermoedelik oornag geknip is. Hulle was nog besig om ondersoek in te stel toe ŉ onbekende man sy verskyning gemaak het. “Die man het na bewering op die boer geskiet en hy is gewond. Die boer het teruggeskiet en die onbekende man is doodgeskiet. ŉ Pistool is later in sy besit gevind,” het Zwane gesê. Hy het gesê die boer is na ŉ hospitaal gehaas. Dit is nie duidelik hoe ernstig sy toestand is nie. ŉ Saak van poging tot moord word ondersoek en ŉ geregtelike doodsondersoek word gedoen. Die aanval is een van ŉ vlaag aanvalle die afgelope naweek. Piet en Tilla van Zyl is dood nadat hulle Saterdagaand op hul plaas in die Roedtan-omgewing in Limpopo oorval is. Anton Smuts (62) van Kinross in Mpumalanga is ook Saterdag tydens ŉ plaasaanval vermoor. Drie mense is Sondag op ŉ plaas in die Barberton-omgewing oorval en vasgebind, terwyl Arno Niehaus (53), die eienaar van die Big Creek Guest Lodge in die Maanhaarrand-gebied in Noordwes, Saterdagaand vermoedelik in sy woning verwurg is.